23. schôdza NR SR - 12.deň - B. popoludní
Dátum: 2024-12-11
Poslanec: Dvořák, Oskar (PS)
Druh vystúpenia: Vystúpenie v rozprave

6. Ďakujem za slovo, pán predsedajúci. Ja som tu teda vystupoval a snažil som teda zdôrazniť, že to, čo robíte, je veľký problém, je to veľmi demotivujúce a bude to nakoniec aj neefektívne. Pretože ak tých lekárov donútite pracovať, donútite ich pracovať maximálne na 120 dní a potom vám aj tak odídu. Dnes už teda ubehlo pár dní a už vidíme teda, že aký chaos v tom sektore to spôsobuje. Ak aj, ja som to zažil na tom samotnom výbore, ak aj niektoré tie združenia povedali, že dobre, že tie požiadavky tých lekárov sú oprávnené, takže a že nesúhlasia s tou možno, tou formou tých masových výpovedí, dnes ste dokázali aj týchto ľudí, ako to sledujem, presvedčiť, že už sa stavajú na stranu lekárov a že to, akou cestou idete, tou cestou represie, je to zlé. Ja už dneska som, ja už, včera to, tuším, bolo, už som videl napríklad odborový zväz zdravotníctva a sociálnych služieb, ako hovoril o tom, že tou represiou nemáte ísť, nemáte tu niekoho nútiť do práce, nemáte ísť, máte sa radšej dohodnúť. Dneska ja už vidím, sledujem rôzne newslettre, ale vidím aj sociálne médiá, vyjadrenia už rôznych mladých lekárov, združení mladých lekárov, množstva lekárov vidím, ktorí aj keď možno stáli v niečom, akože chápali obidve strany, tak dnes sa vám ich podarilo akože potlačiť na tú stranu odborárov a všetci teraz zhodne hovoria, že tá represia naozaj nie je cesta. Ja som vám to hovoril, prečo to nebude fungovať. Ten hlavný argument je, že ukazujete vlastne lekárom, ale aj budúcim lekárom, že bude to jediné povolanie, ktoré budete nútiť do práce. Budete mu hroziť basou, budete mu hroziť rôznym väzením, zákazom činnosti a podobne, tak teraz podľa mňa sa rozhoduje aj o budúcnosti nejakej prestížnosti toho povolania. Ja som vám zároveň hovoril, že tie viaceré kategórie tých zdravotníkov, ako to tam rozdeľujete, to nie je správne. Zároveň podľa mňa aj vy v koalícii cítite, že toto nie je správne riešenie. Vidíme tu viacerých poslancov aj z vašej vládnej koalície zo strany HLAS, ktorí majú na to iný názor, ktorí teda hovoria, že nemáte ísť cestou tej represie, nemáte sa tu vyhrážať lekárom väzením, budete viac eskalovať tú situáciu. Ktorí vám hovoria aj sami, to sú slová vašich kolegov koaličných, ktorí vám hovoria, cesta nie je represia a hrozba väzením, cesta je dohodnúť sa. A tu naozaj ja mohol by som opakovať tú rozpravu, prečo si myslím, že to memorandum sa malo dohadovať, že ste vy zaňho, koaličníci, keď ste boli v opozícii, hlasovali. Prečo si myslím, že znižovať platy lekárom, ale ostatným zdravotníckym personálu, ktorý je v tých nemocniciach, lebo to nie sú len lekári, že je to krátkozraké riešenie v čase personálnej krízy, nie je to správne riešenie. Tak dnes už teda tento váš postup, ten represívny, mne už to pripadá, že to už ani nie je o tých samotných peniazoch, pretože sa tu bavíme naozaj o desiatkach miliónov eur a pritom vy dokážete urobiť veľké ministerstvo za 240 mil. eur, dokážete tu urobiť rôzne trafiky, dokážete nakupovať, už tu máme ohlásené plány na rôzne, novú vládnu letku, tryskáče tu budeme mať nové pre našu vládu, zdvojnásobíte si platy, dáte si doživotné renty a tu sa naozaj bavíme už z tohto pohľadu, z tohto merítka relatívneho, že naozaj tie peniaze, keby ste presmerovali na tie platy, tak to naozaj nie je problém. Mne už to pripadá, že toto už je taký nejaký ego súboj Roberta Fica s odborármi. Že jemu už je jedno, či naše zdravotníctvo skolabuje, jemu už je jedno, čo sa tu bude diať. Jemu ide hlavne o to, aby tu pôsobil ako nejaký veľký, silný mačo, ktorý teda porazil odborárov, a je mu úplne jedno, že tie triesky, ktoré z toho rúbania budú strieľať, tak na konci dňa doplatí na to pacient. A pacient na to doplatí tak, že keď tí lekári nebudú v tých nemocniciach, tak nebude ho mať kto vyšetriť, nedostanú sa tam, budú sa odkladať operácie, bude sa robiť maximálne nejaká akútna medicína. Toto všetko si zoberie Robert Fico na svoje ruky. Ja vám len pripomeniem, keď Robert Fico bol v opozícii, a ja to zopakujem, veď tu stál a hovoril tu o vtedajšej koalícii, že nemá hrať hazardnú hru, nemá tu hrať nejaký poker, že sú tu nejakí idioti a blbci v koalícii a že majú hneď vyhovieť tým lekárom a že si majú s nimi sadnúť. Premiérovi Hegerovi, ja si to vtedy pamätám, mu ešte dával za príklad premiérku Radičovú. Pozrite, ako premiérka Radičová rokovala s tými lekármi, sedela s nimi, pán Heger, aj vy si sadnite s tými lekármi. No a čo, a dneska sa pozrime, čo robí premiér Fico. Premiér Fico po takýchto rečiach sa s tými lekármi ešte ani raz nestretol. Sa s nimi ani raz nestretol. On neukázal ani raz dobrú vôľu, že sa s tými lekármi chce dohodnúť. Namiesto toho naozaj posiela štipľavé odkazy z úradu vlády o rôznych mimoriadnych situáciách, hrozbách väzením. No však povedzte mi, aký signál to vysiela tým lekárom, tým zdravotníkom. Že chce sa Robert Fico dohodnúť, alebo sa nechce dohodnúť? Dneska sme to aj videli, je to narýchlo upečené, na tom samotnom výbore, keď sme mali rôzne pozmeňováky, však sme museli prerušiť aj výbor niekoľkokrát, museli sme ten výbor viackrát, tie pozmeňováky opravovať, museli sme sa, museli sme sa, museli sme sa zastaviť, museli sme vyjsť von, museli sme prerušiť výbor, museli sme s parlamentnou legislatívou prechádzať, kde technicky máte zle pozmeňováky. Zároveň videli sme to aj v tej koalícii, nie ste jednotní. Tá koalícia už teda aj, bol tam koaličný pozmeňovací návrh, ktorý hovoril, že tak pridajme aj lekárom, ktorí budú v tom, ktorí v núdzovom stave ich donútime ísť pracovať. No tak to mi ukazuje, že už aj niektorí koaliční poslanci vnímajú, že tie peniaze naozaj nie sú problém, ak by chceli niekomu pridávať v núdzovom stave. Tie peniaze naozaj nie sú problém v tom merítku toho celkového rozpočtu, ktorý tam máme na zdravotníctvo, pretože, pretože problém je to, že Robert Fico sa nechce dohodnúť a toto je nejaký ego súboj. A ja naozaj vyzývam Roberta Fica, nech prestane hrať túto hazardnú hru. Tu naozaj, tu sa nehráme na porazených a na víťazov. Porazený na konci dňa bude, samozrejme, pacient, lebo pacient nedostane tú zdravotnú starostlivosť. Robert Fico by si mal sadnúť, mal by rokovať, pretože keď sa odmieta dohodnúť a začne to riešiť na poslednú chvíľu a bude chcieť napĺňať to memorandum, tak sa mu to aj výrazne skomplikuje. Predstavte si, že keby chcel to, keby sa Robert Fico zrazu rozhodol teda po tých niekoľkých mesiacoch už konečne stretnúť s tými lekármi, čo sa s nimi doteraz nestretol, a vy im budete chcieť vyhovieť v tom memorande, za ktoré aj Robert Fico zahlasoval a vy z jeho strany ste všetci za to zvyšovanie platov zahlasovali, tak my sa tu opäť raz budeme musieť stretnúť ešte pred koncom roka. Lebo to neurobíte inak ako zákonom. Čiže, milí koaliční poslanci, ja vám aj odporúčam, neplánujte si veľmi dovolenky, pretože keď zistí Robert Fico, možnože mu naozaj ide skolabovať zdravotníctvo od 1. januára, tak my sa tu ešte raz budeme musieť na mimoriadnej schôdzi stretnúť, aby sme mohli navýšiť tie koeficienty v tom zákone, aby zdravotníci dostali svoje peniaze. A ak sa to nestane, ak pôjdete, ak chcete ísť s tým, ak chcete ísť s tým smerom, akým išla premiérka Radičová, že si chcete vyskúšať tú mimoriadnu situáciu alebo nebodaj núdzový stav, tak premiérka Radičová si to tiež vtedy vyskúšala na štyri dni a po štyroch dňoch tiež musela ustúpiť a museli sa rozprávať o tom, ako tie platy navýšia. Čiže moje odporúčanie pre vás veľmi praktické, neplánujte si dovolenky, pretože ak náhodou budete chcieť ustúpiť, tak buď pred koncom roka, alebo na začiatku roka, keď uvidíte konečne, čo ste spôsobili, sa tu budeme musieť stretnúť a budeme musieť vyhovieť tým odborárom. Ja vám aj preto hovorím, že najlepšie, najrozumnejšie je, teraz zatlačte na svojho šéfa, dajte výzvu Robertovi Ficovi, interne, mne to je jedno, naozaj nech si sadne s tými odborármi, nech ukáže dobrú vôľu, nech sa dohodne, nech urobí všetko preto, aby tie nemocnice nekľakli a následne teda potom sa môžeme baviť o ostatných veciach. Ale ide o, však ja som hovoril, že tie peniaze sú v tom veľmi dôležitý aspekt, ja som to nikdy nespochybňoval, ja si myslím, že tie peniaze treba tým odborárom, ale ja nebudem, neviem hovoriť úplne za odborárov, ani za nich nechcem hovoriť. Veľa tých vecí napríklad, ktoré odborári požadujú, a to ste vy napríklad, pán minister, ešte neboli ministrom, my sme tu rok, sme tu chodili, pani Dolinkovej sme hovorili, že viacero tých vecí, vrátane tých, ktoré požadovali odborári, sa tu neplní. Rok tu pani Dolinková nechodila so žiadnymi zákonmi, nič sa tu nedialo. Naozaj ešte, ešte ich, si poviem, že srdila a nielen ich, ale aj nás ostatných, to, čo stvárala s tou nemocnicou veľkou bratislavskou. Však ja som sledoval vyjadrenia odborárskeho predáka Visolajského, ktorý hovoril o tom, že chceme mať veľkú národnú univerzitu nemocnicu v Bratislave, no a pani Dolinková jediné, čo dokázala urobiť, je, zrušila Rázsochy pred výstavbou, potom prišla s nejakým Ružinovom a teraz sa nám ruší aj Ružinov. Však keď nie, však dobre, však nejde len o peniaze, tie peniaze sú dôležité z toho pohľadu, že však vráťme sa k tomu. Prečo ste to tu prijali. Však aj vy ste asi za to hlasovali, ste vtedy boli v koalícii. Vy ste hlasovali za zvýšenie tých samotných peňazí pre tých odborárov. A prečo ste to urobili? Pretože bol covid, boli preťažení. Zistili sme, že nám ich chýbajú tisícky. Chýba nám aspoň 10-tisíc sestier. Vedeli sme, že okolité krajiny aj kvôli covidu zvyšujú tie peniaze. A preto sme museli my, aby sme stabilizovali tú situáciu, vtedy museli všetci pristúpiť, ja som tu teda nesedel, ale vy ste museli pristúpiť, ale chápal som to, museli ste pristúpiť k zvýšeniu tých prostriedkov, aby tí lekári neutekali, ale aj ostatný zdravotnícky personál. Však to nejde len o lekárov, však vy znižujete teraz platy aj fyzikom, diagnostikom, farmaceutom, logopédom, psychológom, toto sú všetko zamestnanci nemocnice, aj im to znižujete, tie peniaze. A teraz im ich chcete znížiť a popritom už keď sme mali zvýšené peniaze na zvýšený balík na mzdy, tak ostatné krajiny opätovne pristupujú. Však pozrime sa na debatu odborárov v Česku. V Česku sa zase idú baviť o tom, že sa idú zvyšovať platy zdravotníckeho personálu aj kvôli tej situácii, ktorá tu je. Však odborári to tam požadujú. (Reakcia ministra zdravotníctva: „Viete o koľko?" ) No povedzte mi, o koľko? (Reakcia ministra zdravotníctva.) No presne tak. Ale viete, no však ale viete, ale to ide aj o princíp, že ja to tu stále rozprávam, že keď v čase krízy, v čase nedostatku idete niekomu siahnuť na dohodu, ktorú ste mu dohodli, ktorú ste tu aj vy odhlasovali, tak samozrejme, že je to zlý symbol. Zároveň, keď vidíme, že vláda si ide ešte nezdanené peniaze. Nezdanené peniaze cez paušál náhrady si zdvojnásobí platy a vy idete potom lekárom normálne moralisticky z vyššieho stupienka rozprávať, že však ale vám ide len o 60 eur? A my vláda, my si zvýšime o tisícky eur. Tu dáme doživotné renty, ideme tu, ideme tu sa rozprávať o nejakých biznisových tryskáčoch. Tuto kolega Hargaš by vám vedel porozprávať, koľko sa dá ušetriť na IT projektoch. Keď tu toto všetko vidíme, keď tu vidíme, že tu pánovi Kotlárovi idete dávať tisíc eur mesačne. On má zvýšený plat poslanecký o tisíc eur mesačne za to, že je splnomocnencom vlády a vidíte, čo tu robí, vidíte, čo tu rozpráva. Ohrozuje priamo ľudí tým, že im hovorí, že sa nemajú ísť očkovať, že to spôsobí autizmus alebo satanistické vojenské základne, kde sa vyvíjajú vakcíny. Tento človek za to má zvýšený plat, tisíc eur mesačne dostáva. A vy keď lekárovi takto cynicky poviete, že však tebe, lekár, ide len o 60 eur, tak ako to má ten lekár vnímať? Však to mu normálne dávate, že tu máš lístok na vlak rovno a môžeš odísť do zahraničia. Však to je absolútne demotivujúce. A keď ho aj donútite ísť do tej práce, tak čo si, kolegovia, mňa to naozaj zaujíma, čo si myslíte, keď ich donútite ísť pracovať teraz na dva krát 60 dní, to znamená, že na tretinu roka. Na 120 dní ich donútite. Čo sa stane po tých 120 dňoch? Potom prídete s núdzovým stavom? Alebo čo? Mňa by to naozaj zaujímalo, že či tu má niekto premyslenú dlhšiu hru, alebo je to len také skratovité ego riešenie? Čo sa bude diať po tých 120 dňoch? Keď uplynie predĺžená mimoriadna situácia a lekárom začnú platiť tie výpovede a tých tritisíc výpovedí, alebo možno ešte viac, keď uvidíme, ako sa k nimi teraz správame, začnú platiť. A toto je, toto je pre mňa tá veľká povrchnosť v tom. Že, samozrejme, jedna tá časť, keď hovoríme, že dobre, že o platy nejde a máme, o sebe tvrdíte, máme, máme, keď odborári teda hovoria, ako to vy prezentujete, že nejde o platy, no tak keď oni hovoria tak, ale aj v tomto im dám za pravdu. Naozaj rok som tu stál, ja som tu stál, som kritizoval to programové vyhlásenie vlády, ako mohlo byť lepšie, snažil som sa k tomu čo najkonštruktívnejšie pristúpiť. A vtedy som vás upozorňoval, že najväčším problémom bude, aby ste to programové vyhlásenie vlády plnili. Vy ste rok, som tu stál a tie požiadavky, ktoré mali odborári, vy ste ich neplnili, neprichádzali ste sem, ešte ste robili opaky. Robili ste naozaj opak. Hovorili ste, robili ste tu chaos s tou veľkou nemocnicou. Keď sme sa pýtali na to, čo bude s veľkými reformami, kedy prídu, kedy príde personálna stratégia. My sme tu počúvali rok od pani ministerky a ešte aj pred voľbami, že už-už-už, ku koncu roka bude tá personálna stratégia, že ako ideme stabilizovať ten personál. No do dnešného dňa tu personálnu stratégiu nemáme na stole. Tak samozrejme takí lekári, keď sa na to pozrú, tak vidia, že plno tých vecí ste neriešili a zrazu keď začnú tlačiť výpoveďami, tak vy viete s viacerými vecami prísť, naštartovať ich, viete ich dať do zákona v skrátenom legislatívnom konaní. Prídete so štyrmi opatreniami, niečo na vzdelávanie, na DRG, že ich dáte do výboru a podobne. Zrazu s tým viete prísť rýchlo, ale keď to hovoríme tuto v parlamente rok, tak sa to nedeje. A druhá vec, tie platy samotné. No ja hovorím, že tie platy sú tam dôležité. V tom kontexte politickom, že na čo vy míňate tie peniaze a čo sa tu deje s tými platmi, rentami a podobne. Ale je to aj logické, že tí lekári vlastne musia byť nejakým spôsobom stabilizovaní. Keď sa pozrieme na to, aké majú platy v okolí tí lekári, keď sa pozrieme, že historicky im to bolo nárokované. Keď som tu ja, napríklad som tu počúval, že však do zdravotníctva ide veľa peňazí a stále tam niečo pumpujeme, tak preto musíme aj konsolidovať tam. Však aj ten rozpočet je do veľkej miery nereálny. Pretože vy už ste nepovedali bé. Napríklad keď sa pozrieme na priemere európskych krajín, my stále ako Slovensko dávame približne do 2 % HDP menej, ako je priemer európskych krajín. Keď sa pozrieme na Čechov, tak to možno 1,5 % HDP už teraz. Keď sa pozrieme na tie vyspelejšie krajiny, tak ony dávajú niekedy aj dvojnásobky toho. Tak zároveň teda, že idete šetriť na rezorte, ktorý je dlhodobo podfinancovaný, kde máme tisícové nedostatky personálu, idete znižovať tie platy a ďalej to destabilizovať, tak v takejto situácii, zároveň keď sa pozrieme na ten rozpočet, že vy nerátate s obrovskými dlhmi nemocníc, vy nerátate so sanovaním poisťovní, vy nerátate s infláciou, vy navyšujete na samotnú zdravotnú starostlivosť o 3,7 % a inflácia bude 5 %, vy rátate s nereálnymi úsporami 150 mil. Keď sa v najlepších časoch, keď tam bola najväčšia vata v tom sektore za SMER-u, tak sa darilo ministerstvu zdravotníctva šetriť okolo 100-110 mil. Vy rátate s tým, že budete šetriť 150 mil. Nemáte tam na rozvojové projekty, na to napríklad. Nemáte tam na vzniky nových ambulancií, na nový katalóg výkonov. Toto všetko sa škrtá. A keď vy zároveň teda akože prídete povrchne, že tak viete čo, tak budeme si tu riešiť ministerstvo športu za 240 mil., ale tuto potrebujeme, aby ste sa aj vy zdravotníci podieľali na konsolidácii, ale zároveň my si zdvojnásobíme platy, tak ako vám to oni môžu brať? A ja zároveň, či to odborári povedia alebo nepovedia, tak ja si myslím, že tie mzdy by im mali byť zachované. A to z toho dôvodu, že urobili ste s nimi nejakú dohodu, po prvé. Tie dohody sa majú dodržiavať. Ja si myslím, že to je neférové, proste keď s niekým sa dohodnete, schválite tu zákon, zahlasujete za to a idete im brať tie nároky, ktoré ste im sľúbili. Druhá vec, myslím si, že je to racionálne, že keď máme tisícové nedostatky personálu, a to ešte nevieme, keď sa pozrieme na demografickú krivku, ako nám prichádza, ako nám bude starnúť populácia, koľko sestier, ale aj v sociálnej starostlivosti, ale aj v zdravotníctve aj lekárov koľko budeme potrebovať ešte, tak je jasné, že je sektor, kde nám naozaj chýbajú veľké personálne zdroje a musíme ho nejakým stabilizovať. Takže aj z logického hľadiska chcem na vás apelovať, že tie platy si myslím, že pôsobia stabilizačne a mali by tu nejakým spôsobom zostať. Zároveň ja teda, ja zároveň chcem povedať, že nevyriešime to, samozrejme, tuto keď vás budem presviedčať, že prečo je to podľa mňa dôležité, že by to malo zostať, vyriešime to tak, že ak si Robert Fico sadne za rokovací stôl. Bez toho sa, bez toho sa to nevyrieši, tá situácia, a bude to veľký problém, pretože bude sa tu viesť tá debata ešte tri týždne, prídeme do mimoriadnej situácie, spôsobia sa tu veľké škody, niektoré nemocnice môžu popadať. Zároveň si podľa mňa neuvedomujete jednu vec, že tá situácia vie eskalovať aj teraz. Vie eskalovať výpoveďami z nadčasovej práce. Záleží to, samozrejme, od rôznych pracovných zmlúv, ktoré majú, ako majú uzatvorené lekári. Niektorí musia dať výpovede za mesiac, za dva, niektorí môžu dať okamžite. Ak tú situáciu budete ďalej eskalovať a budeme tu dávať nejaké silné odkazy cez médiá, tak tie nemocnice nepadnú 1. januára, ale môžu padnúť ešte pred Vianocami. Čiže ak chcete mať naozaj pokoj, stabilitu v sektore, Robert Fico to často hovorí, že chce, že mu záleží najviac na sociálnom zmieri, tak idete úplne opačným smerom. Tou prvou takou tou lastovičkou v tom sociálnom zmieri by malo byť to, že premiér Fico si naozaj sadne s lekármi, ukáže dobrú vôľu a následne vyjdú von z tej rokovacej sály pred kamery, nie každý samostatne na vlastnú tlačovú konferenciu, ale spolu s rukami, s handshakeom džentlmenským, že máme tu nejakú dohodu a nemocnice nepadnú 1. januára. Ja by som teda toto veľmi ocenil. Ďakujem veľmi pekne za pozornosť. (Potlesk.)